CELEX: 
Language: et
Date: 2019-07-29 00:00:00
Title: KOMISJONI RAKENDUSOTSUS (EL) …/…, Singapuris võrdlusaluste suhtes kohaldatava õigus- ja järelevalveraamistiku samaväärsuse kohta kooskõlas Euroopa Parlamendi ja nõukogu määrusega (EL) 2016/1011

KOMISJONI RAKENDUSOTSUS (EL) …/…,
            
            
               29.7.2019,
            
            
               Singapuris võrdlusaluste suhtes kohaldatava õigus- ja järelevalveraamistiku samaväärsuse kohta kooskõlas Euroopa Parlamendi ja nõukogu määrusega (EL) 2016/1011
               
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014,
                  1
                eriti selle artiklit 30,
            
            
               ning arvestades järgmist:
            
            
               (1)Määrusega (EL) 2016/1011 on kehtestatud ühine raamistik, et tagada liidus finantsinstrumentides ja -lepingutes või investeerimisfondide tootluse mõõtmiseks võrdlusalustena kasutatavate indeksite täpsus ja terviklus. 
            
            
               (2)Kõnealust määrust kohaldatakse alates 1. jaanuarist 2018; kolmandate riikide halduritele kehtib üleminekuperiood, mille jooksul võib kolmanda riigi võrdlusaluseid liidus kasutada. Pärast üleminekuperioodi lõppu võib kolmandas riigis asuva halduri välja antud võrdlusalust või võrdlusaluste kombinatsiooni liidus kasutada üksnes juhul, kui võrdlusalus ja haldur on kantud Euroopa Väärtpaberiturujärelevalve (ESMA) registrisse pärast seda, kui komisjon on vastu võtnud samaväärsusotsuse või pädev asutus on võrdlusalust ja haldurit tunnustanud või need kinnitanud.
            
            
               (3)Komisjonil on õigus vastu võtta rakendusotsuseid, milles kinnitatakse, et konkreetsete haldurite või võrdlusaluste või võrdlusaluste kogumite suhtes kohaldatav kolmanda riigi õigus- ja järelevalveraamistik on samaväärne määruse (EL) 2016/1011 nõuetega. Samaväärsuse hindamisel võtab komisjon arvesse seda, kas kolmanda riigi õigus- ja järelevalveraamistik tagab IOSCO finantssektori võrdlusaluste põhimõtete, või kui neid kohaldatakse, IOSCO naftahinna teabeagentuuride põhimõtete järgimise, ning seda, kas konkreetsete haldurite või konkreetsete võrdlusaluste või võrdlusaluste kogumite suhtes kohaldatakse asjaomases kolmandas riigis pidevat tõhusat järelevalvet ja nad on allutatud riiklikule sunnile.
            
            
               (4)Võrdlusaluseid nagu SIBOR (Singapore Interbank Offered Rate) ja SOR (Singapore Dollar Swap Offer Rate) hallatakse Singapuris ning neid kasutavad liidus paljud järelevalvealused üksused. Seepärast korraldas komisjon Singapuri võrdlusaluseid reguleeriva korra hindamise.
            
            
               (5)Määratud võrdlusaluste haldurite ja võrdlusaluste sisendandmete esitajate Singapuri õigus- ja järelevalveraamistiku moodustavad väärtpaberi- ja futuuriseadus (Securities and Futures Act, (edaspidi „SFA“) ning väärtpaberite ja futuuride (finantssektori võrdlusalused) 2018. aasta määrused (Securities and Futures (Financial Benchmarks) Regulations 2018, edaspidi „SFA võrdlusaluste määrused“). Singapuri rahandusamet võttis SFA ning SFA võrdlusaluste määruste nõuete väljatöötamisel arvesse muudes riikides kehtivaid kordi, sealhulgas määrust (EL) 2016/1011.
            
            
               (6)SFA VIAA osaga on kehtestatud õiguskord, mille kohaselt peavad kõik määratud võrdlusaluste haldurid ja sisendandmete esitajad saama Singapuri rahandusametilt võrdlusaluse tunnustatud halduri (Authorised Benchmark Administrator) või võrdlusaluse sisendandmete tunnustatud esitaja (Authorised Benchmark Submitter) tegevusloa. Neile on kehtestatud spetsiaalsed kohustused ja nõuded, mida kohaldatakse määratud võrdlusaluse kohustusliku haldamise ja selle jaoks sisendandmete esitamise suhtes. Peale selle on SFAga Singapuri rahandusametile antud eeskirjade kehtestamise õigus. Singapuri rahandusameti rakendatud eeskirjad on õiguslikult siduvad. 
            
            
               (7)SFA paragrahvis 2 on finantssektori võrdlusalus määratletud kui hind, intressimäär, indeks või väärtus, mis i) määratakse kindlaks regulaarselt, kohaldades (otseselt või kaudselt) kas valemit või mõnda muud arvutusmeetodit turul tehtavaid tehinguid või turuolukorda käsitleva teabe või arvamusavalduse suhtes seoses ühe või mitme aluselemendiga; ii) tehakse üldsusele kättesaadavaks (tasuta või tasu eest) ja iii) mida kasutatakse hoiustelt või krediidiliinidelt makstavate intresside või muude summade kindlaksmääramiseks, et määrata kindlaks ükskõik millise investeerimistoote hind või väärtus või mõõta määrustes osutatud isiku mis tahes pakutava toote tootlust.
            
            
               (8)Vastavalt SFA paragrahvile 123B võib Singapuri rahandusamet valitsuse ametliku väljaande korraldusega nimetada finantssektori võrdlusaluse määratud võrdlusaluseks. Singapuri rahandusamet peab enne seda olema veendunud, et i) finantssektori võrdlusalus on Singapuri finantssüsteemis süsteemselt oluline, ii) häire finantssektori võrdlusaluse koostamisel võiks mõjutada üldsuse usaldust võrdlusaluse või Singapuri finantssüsteemi vastu, iii) finantssektori võrdlusaluse koostamine võib olla manipuleeritav või iv) see on muidu avalikes huvides. 
            
            
               (9)Singapuri rahandusamet on SFA paragrahvi 123B kohaselt välja antud väärtpabereid ja futuure (määratud võrdlusalused) käsitleva 2018. aasta korraldusega nimetanud finantssektori võrdlusalused määratud võrdlusaluseks. Käesolevas otsuses käsitletakse ainult nende võrdlusaluste haldureid, mis on loetletud väärtpabereid ja futuure (määratud võrdlusalused) käsitleva korralduse kehtivas versioonis. See otsus ei hõlma nende võrdlusaluste haldureid, mille suhtes võib teha erandi määruse (EL) 2016/1011 kohaldamisalast vastavalt kõnealuse määruse artikli 2 lõikele 2.
            
            
               (10)SFA alusel (eelkõige paragrahvid 123D ja 123ZC) peab nii määratud võrdlusaluste halduritel kui ka nende jaoks sisendandmete esitajatel olema tegevusluba, välja arvatud juhul, kui neile on tehtud sellest nõudest erand. Singapuri rahandusamet võib võrdlusaluse tunnustatud haldurile tegevusloa andmise või selle peatamise või tühistamise üle otsustamisel arvesse võtta SFA paragrahvides 123F(5), 123F(6), 123F(8), 123J(1) ja 123J(6) ning SFA võrdlusaluste määruses nr 4(1) sätestatud tegureid. Samuti võib Singapuri rahandusamet kehtestada võrdlusaluse tunnustatud haldurile tingimused või piirangud või tühistada või muuta neid SFA paragrahvide 123F(2) ja 123F(3) alusel. Kui isik haldab määratud võrdlusalust ilma tegevusloata või esineb selle haldajana (v.a juhul, kui talle on tehtud tegevusloa nõudest erand), paneb ta toime kuriteo.
            
            
               (11)SFA paragrahvi 123O kohaselt peab võrdlusaluse haldur iga määratud võrdlusaluse kohta koostama juhendi standarditega, mida peavad järgima kõik määratud võrdlusaluse sisendandmete esitajad. Sellega seoses tuleb SFA võrdlusaluste määruse nr 8 alusel luua ka järelevalvekomitee, kes regulaarselt vaatab läbi määratud võrdlusaluse ulatuse, kontseptsiooni ja metoodika ning määratud võrdlusaluse halduse korra.
            
         
         
            
               (12)SFA paragrahvide 123J(4) ja 123ZZB alusel võib Singapuri rahandusamet sundida võrdlusaluse tunnustatud haldurit jätkama määratud võrdlusaluse haldamist. SFA paragrahvide 123F(2) ja 123F(3) alusel võib Singapuri rahandusamet kehtestada võrdlusaluse tunnustatud haldurile määratud võrdlusaluse koostamise protsessi käsitlevad tingimused. SFA paragrahvide 123ZI(1) ja 123ZJ(1) alusel võib Singapuri rahandusamet kohustada mis tahes isikut esitama sisendandmeid määratud võrdlusaluse jaoks, nimetades ta määratud võrdlusaluse sisendandmete esitajaks. See üle otsustamisel, kas nimetada isik määratud võrdlusaluse sisendandmete esitajaks või tühistada selline otsus, peab Singapuri rahandusamet arvesse võtma SFA paragrahvides 123ZI(2) ja 123ZI(3) sätestatud tegureid. Määratud võrdlusaluse sisendandmete esitajal on võrdlusaluse sisendandmete tunnustatud esitajaga samasugused kohustused.
            
            
               (13)SFA VIAA osa ja SFA võrdlusaluste määrused üldiselt peegeldavad IOSCO põhimõtteid finantssektori võrdlusaluste kohta. Nii vastutab haldur eelkõige määratud võrdlusaluse haldamise kõigi aspektide eest ning tema suhtes kohaldatakse SFA ning SFA võrdlusaluste määruste õigusnõudeid. Kui haldur annab mõne funktsiooni täitmise edasi kolmandale isikule, peab see järgima Singapuri rahandusameti allhankesuuniseid. Kõik see peegeldab IOSCO põhimõtteid haldurite üldise vastutuse ja kolmandate isikute järelevalve kohta.
            
            
               (14)SFA paragrahvis 123A on sätestatud, et õiguskorra eesmärk on edendada finantssektori võrdlusaluste õiglast ja läbipaistvat koostamist ning vähendada süsteemseid riske. Kooskõlas sellega on SFA paragrahviga 123P nõutud sellise juhtimiskorra olemasolu, millega tagatakse määratud võrdlusaluse koostamine õiglasel ja tõhusal viisil, järgides haldurite huvide konfliktide vältimise üldpõhimõtet. Lisaks tuleb tagada, et määratud võrdlusaluse haldamisega seotud süsteemid ja kontrollid oleksid oma tegevuse ulatuse ja laadi poolest piisavad ja asjakohased, kajastades IOSCO põhimõtet haldurite kontrolliraamistiku kohta.
            
            
               (15)Kuna SFA kohaselt tuleb iga määratud võrdlusaluse puhul koostada juhend, millele peab haldur saama Singapuri rahandusameti kirjaliku heakskiidu, ning luua järelevalvekomitee, mis peab regulaarselt hindama määratud võrdlusaluse mõistete, kontseptsiooni ja metoodika ulatust ja sobivust, on arvesse võetud ka põhimõtteid läbipaistvuse, metoodika, ettevõttesisese järelevalve, regulaarse läbivaatamise ja sisendandmete esitajate tegevusjuhendi kohta.
            
            
               (16)Võttes arvesse IOSCO põhimõtet ülemineku kohta, on Singapuri rahandusametil SFA paragrahvi 123J alusel võimalik võrdlusaluse tunnustatud halduri tegevusloa tühistamisest keelduda, juhul kui tühistamine ei ole avalikes huvides. SFA paragrahv 123S koosmõjus SFA võrdlusaluste määrusega nr 13 ning võrdlusaluste haldurite perioodilist aruandlust käsitlev teatis on kooskõlas IOSCO põhimõttega auditite kohta. SFA paragrahv 123R ja SFA võrdlusaluste määrus nr 12 (võrdlusaluste haldurid) ning SFA paragrahv 123ZN(1) ja SFA võrdlusaluste määruste määrus nr 20 (võrdlusaluste sisendandmete esitajad) on kooskõlas IOSCO põhimõttega kontrolljälje kohta. SFA paragrahvid 123V ja 123ZR on kooskõlas IOSCO põhimõttega reguleerivate asutustega tehtava koostöö kohta.
            
            
               (17)Seega võib järeldada, et väärtpabereid ja futuure (määratud võrdlusalused) käsitleva korralduse kehtivas versioonis loetletud nende finantsvõrdlusaluste, mis on kindlaks määratud kui „määratud võrdlusalused“, halduritega seotud siduvad nõuded on samaväärsed määruses (EL) 2016/1011 sätestatud nõuetega. 
            
            
               (18)Määruse (EL) nr 2016/1011 artikli 30 kohaselt peab siduvate nõuetega kaasnema kolmandas riigis nende pidev tõhus järelevalve ja riiklik sund.
            
            
               (19)Reguleeritud haldurite ja sisendandmete esitajate üle teeb Singapuri rahandusamet pidevat järelevalvet. Singapuri rahandusamet vastutab selle eest, et reguleeritud haldurid ja sisendandmete esitajad täidavad SFAs ning SFA võrdlusaluste määrustes sätestatud kohustusi ning hindab sellega seoses korrapäraselt nende järgimist. Oma hinnangus võib Singapuri rahandusamet võtta arvesse mis tahes teavet ja aruandeid, mida ta peab asjakohaseks. SFA paragrahvides 123O kuni 123V on sätestatud üldised kohustused ning paragrahvides 123F(4) ja 123K(6) on ette nähtud, et haldurid peavad täitma kõik nende tegevusloa või neile tehtud erandiga seotud tingimused. SFA paragrahvidega 123ZZA ja 123ZZB on Singapuri rahandusametil lubatud väljastada täiendavaid määruseid ja suuniseid, mis on halduritele kohustuslikud. 
            
            
               (20)SFA paragrahvide 123Q(1) ja 123S ning SFA võrdlusaluste määruste nr 11, 13(1) ja 13(2) kohaselt peavad haldurid teavitama Singapuri rahandusametit teatavatest asjaoludest, sealhulgas juhul, kui haldur ei ole täitnud mõnda oma regulatiivset kohustust. Singapuri rahandusametil on õigus koguda teavet, et ta saaks hinnata loaomanike vastavust SFA-le.
            
            
               (21)SFA paragrahviga 123ZZB on Singapuri rahandusametile antud õigus väljastada halduritele suuniseid, näiteks suunis esitada Singapuri rahandusametile aruanne teatavate kindlaksmääratud asjaolude kohta, sealhulgas auditiaruanne kõnealuseid asjaolusid sisaldava aruande kohta. SFA paragrahvidega 150 ja 150A on Singapuri rahandusametile antud õigus haldurit kontrollida ja vajaduse korral jagada aruannet muude riikide järelevalveasutustega.
            
            
               (22)Kui võrdlusaluse haldur ei täida oma regulatiivseid kohustusi, võib Singapuri rahandusamet probleemi lahendamiseks anda SFA paragrahvi 123ZZB alusel suuniseid teatavate meetmete võtmiseks. Singapuri rahandusamet võib teha haldurile SFA paragrahvi 334 alusel noomituse ja/või kehtestada SFA paragrahvide 123F(3) ja 123K(4) kohaselt võrdlusaluse halduri ärile või tegevusele tingimusi või piiranguid. Teatavatel tingimustel võib Singapuri rahandusamet ka tegevusloa või erandi peatada või tühistada (vt paragrahvid 123J(1), 123J(2), 123J(6), 123N(1) ja 123N(3)). Lisaks võib Singapuri rahandusamet SFA paragrahvi 123ZZC(1) alusel haldurile väljastada tegevuskeelu korralduse. SFA nõuete täitmata jätmine on kuritegu. SFAga on nõuete rikkumise eest ette nähtud karistused.
            
            
               (23)Lõpetuseks on SFA paragrahvi 123E(2) kohase vormi nr 7 („Võrdlusaluse tunnustatud halduri tegevusloa taotlus“) artikli 4 punktis n sätestatud, et võrdlusaluse tunnustatud halduriks nimetamise üks tingimus on IOSCO põhimõtete järgimine. Singapuri rahandusamet hindab võrdlusaluse halduri tegevuspõhimõtteid ja menetlusi, raamistikku ja kontrollisüsteemi tegevusloa taotlust menetledes või seoses võrdlusaluse haldurile tegevusloa nõudest erandi tegemisega. Samuti peab määratud võrdlusaluse haldur SFA paragrahvi 123P(1)(a) kohaselt juhtima usaldusväärselt kõiki riske, mis on seotud tema äri ja tegevusega.
            
            
               (24)Seega järeldab komisjon, et väärtpabereid ja futuure (määratud võrdlusalused) käsitleva korralduse kehtivas versioonis loetletud nende finantsvõrdlusaluste, mis on kindlaks määratud nn määratud võrdlusalustena, halduritega seotud siduvate nõuete suhtes kohaldatakse pidevalt tõhusat järelevalvet ja riiklikku sundi.
            
            
               (25)ELi võrdlusaluste haldurid ei vaja oma Singapuris kasutatavatele võrdlusalustele luba, v.a juhul, kui Singapuri rahandusamet on võrdlusaluse nimetanud määratud võrdlusaluseks. Singapuri rahandusamet on teavitanud komisjoni oma hinnangust, et ükski ELi võrdlusalus ei vasta Singapuri määratud võrdlusaluse kriteeriumidele.
            
            
               (26)Käesolevat otsust täiendavad koostöökokkulepped, millega tagatakse tõhus teabevahetus ja järelevalvetegevuse kooskõlastamine ESMA ja Singapuri rahandusameti vahel.
            
            
               (27)Käesolev otsus põhineb Singapuri võrdlusaluseid käsitlevate õiguslikult siduvate nõuete hindamisel, mis tehti käesoleva otsuse vastuvõtmise ajal. Komisjon jälgib ka edaspidi regulaarselt turusuundumusi, võrdlusaluste õigus- ja järelevalveraamistiku arengut ning järelevalvealase koostöö tulemuslikkust kõnealuste nõuete kontrollimise ja täitmisega seoses, et tagada käesoleva otsuse vastuvõtmise aluseks olevate nõuete pidev täitmine.
            
            
               (28)Käesolev otsus ei piira komisjoni õigust korraldada spetsiaalseid hindamisi, kui asjaomaste muutuste tõttu on vaja, et komisjon hindaks uuesti käesoleva otsusega kindlaksmääratud samaväärsust.
            
            
               (29)Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
         
         
            
               Määruse (EL) 2016/1011 artikli 30 kohaldamisel käsitatakse Singapuri õigus- ja järelevalveraamistikku, mida kohaldatakse nende finantssektori võrdlusaluste haldurite suhtes, mis on kindlaks määratud väärtpabereid ja futuure (määratud võrdlusalused) käsitleva 2018. aasta korralduse viimases kehtivas versioonis, samaväärsena määruses (EL) 2016/1011 sätestatud nõuetega ning sellisena, millega kaasneb pidev tulemuslik järelevalve ja riiklik sund.
            
            
               Artikkel 2
            
            
               Käesolev otsus jõustub 20 päeva pärast selle avaldamist Euroopa Liidu Teatajas.
            
            
               Brüssel, 29.7.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 8. juuni 2016. aasta määrus (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014 (ELT L 171, 29.6.2016, lk 1).